Campania electorală desfășurată în Prahova nu este lipsită de incidente. Noaptea trecută, mai mulți membri ai organizației PNL din Breaza au surprins în flagrant un bărbat în timp ce acesta distribuia pliante cu mesaje denigratoare la adresa unor lideri liberali.
Aceștia au anunțat Poliția, iar individul respectiv a fost condus la secția din oraș, unde a fost audiat.
Contactați de Observatorul Prahovean, reprezentanții IPJ Prahova au confirmat incidentul.
”La data de 21 mai a.c., în jurul orei 21.45, polițiștii orașului Breaza au fost sesizați de către un bărbat cu privire la faptul că o persoană ar distribui materiale cu caracter denigrator în oraș.
Având în vedere aspectele menționate, polițiștii au identificat persoana în cauză, ca fiind un bărbat de 43 de ani din Boldești-Scăeni.
Asupra acestuia au fost identificate materiale în cuprinsul cărora s-ar fi regăsit comunicate oficiale ale unei instituții.
Întrucât aspectele constatate nu fac obiectul vreunei fapte de natură penală sau contravenționale nu s-a impus sancționarea persoanei în cauză” au transmis polițiștii.